Document ID: 32011R1358
Publication Date: 2011-12-14

Title and Content:
NARIADENIE EURÓPSKEJ CENTRÁLNEJ BANKY (EÚ) č. 1358/2011
zo 14. decembra 2011,
ktorým sa mení a dopĺňa nariadenie (ES) č. 1745/2003 o povinných minimálnych rezervách (ECB/2003/9)
(ECB/2011/26)
RADA GUVERNÉROV EURÓPSKEJ CENTRÁLNEJ BANKY,
so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 19.1,
keďže:
(1)
V článku 19.1 štatútu ESCB sa uvádza, že Európska centrálna banka (ECB) môže od úverových inštitúcií zriadených v členských štátoch vyžadovať, aby v súlade s cieľmi menovej politiky na účtoch v ECB a v národných centrálnych bankách udržiavali minimálne rezervy, a že nariadenia týkajúce sa výpočtu a určenia požadovaných minimálnych rezerv môže vydať Rada guvernérov.
(2)
V nariadení (ES) č. 1745/2003 Európskej centrálnej banky z 12. septembra 2003 o povinných minimálnych rezervách (ECB/2003/9) (1) sa okrem iného uvádzajú kategórie inštitúcií, ktoré podliehajú požiadavkám na povinné minimálne rezervy a sadzby povinných minimálnych rezerv, ktoré sa vzťahujú na určité kategórie záväzkov.
(3)
S cieľom podporiť poskytovanie úverov zo strany bánk a likviditu na peňažnom trhu eurozóny Rada guvernérov rozhodla 8. decembra 2011 o dodatočných opatreniach na zvýšenie podpory poskytovania úverov. Keďže nie je potrebné, aby sa na účely riadenia podmienok na peňažnom trhu systém povinných minimálnych rezerv ECB uplatňoval v rovnakom rozsahu ako za normálnych okolností, je potrebné znížiť sadzbu povinných minimálnych rezerv na 1 %, aby sa zvýšilo dodávanie likvidity zmluvným stranám operácií menovej politiky Eurosystému. Nariadenie (ES) č. 1745/2003 (ECB/2003/9) by sa preto malo zmeniť a doplniť,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1745/2003 (ECB/2003/9)
Článok 4 ods. 2 nariadenia (ES) č. 1745/2003 (ECB/2003/9) sa nahrádza takto:
„2. Sadzba povinných minimálnych rezerv vo výške 1 % sa uplatňuje na všetky ostatné záväzky, ktoré sú zahrnuté do základne pre výpočet povinných minimálnych rezerv.“
Článok 2
Nadobudnutie účinnosti
1. Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
2. Článok 1 sa uplatňuje od udržiavacieho obdobia, ktoré sa začína 18. januára 2012.
Vo Frankfurte nad Mohanom 14. decembra 2011

Classification:
Level 1 Topics: 100148
100152
Level 2 Topics: 100199
100230
100200
Level 3 Topics: 54
1452
4602
2510
All Topics: 178
3246
3446
5797